დეტრიტი
დეტრიტი (ლათ. detritus — „გასრესილი“, „დაფხვნილი“) — მკვდარი ორგანული და ნაწილობრივ მინერალიზებული ნივთიერება, რომლის ნაწილაკები წყლის სიზრქეშია შეტივტივებული ან ზოგჯერ ფსკერზეა დამჯდარი. დეტრიტი წარმოიქმნება მკვდარი ცხოველებისა და მცენარეებისაგან, ან მათი გამონაყოფისგან, ამასთან, ხშირად ორგანული ნივთიერება მინერალური ტივტივარების ზედაპირზე ადსორბდება. ზომაში რამდენიმე მიკრონიდან რამდენიმე სანტიმეტრამდეა. მასში ყოველთვის ცხოვრობენ მიკროორგანიზმები. წარმოადგენს მრავალი ცხოველის საკვების წყაროს (იხ. დეტრიტოფაგია). მნიშვნელოვან როლს ასრულებს ორგანული ნივთიერებების წრებრუნვაში და წარმოადგენს პირველ რგოლს დეტრიტულ კვების ჯაჭვებში. დეტრიტის ნაწილს — წყლის სიზრქეში შეტივტივებულ ორგანულ და არაორგანულ ნაწილაკებს — ეწოდება ტრიპტონი. ამის გარდა, დეტრიტს ზოგჯერ აგრეთვე უწოდებენ ნიადაგში ორგანიზმთა ძლიერად ჰუმიფიცირებულ ნარჩენებს.